Sindicatul Companiei Aeroporturi Bucureşti (SCAB) susţine acţiunile sindicale şi se alătură protestului Sindicatului Naţional Loteria Română din faţa Ministerului Finanţelor, organizat împotriva reducerii prin lege a drepturilor angajaţilor.
"Angajaţii Loteriei Naţionale, ca şi noi, din punct de vedere sindical, au făcut toate eforturile necesare exceptării de la prevederile Legii 296/2023, lege a unei austerităţi greşit înţelese, prin care de fapt sunt diminuate drepturi ale salariaţilor, negociate şi stabilite prin contractul colectiv de muncă.
Ca efect al acestei legi şi a măsurilor de taxare suplimentară a tichetelor de masă şi a voucherelor de vacanţă, veniturile salariaţilor se diminuează cu peste 10% adăugând efectul inflaţiei asupra salariilor şi ducând la o diminuare a veniturilor reale nete cu până la 20%", se arată într-un comunicat al SCAB.
Sindicaliştii din Compania Aeroporturi atrag atenţia ministrului de Finanţe, Marcel Boloş, că nu poate acoperi "găurile bugetare cu tichetele de masă ale angajaţilor", scrie Agerpres.
"Amintim că Ministerul Finanţelor, a avizat favorabil, în perioada anterioară, solicitări similare pentru mai multe companii naţionale, regii autonome şi/sau societăţi fapt ce poate fi considerat ca discriminator. Considerăm nefast impactul negativ pe care această lege îl are asupra tuturor salariaţilor din cadrul companiilor a căror finanţare nu se face de la bugetul de stat şi care, de fapt, alimentează acest buget cu sume considerabile. Domnule ministru Boloş, nu puteţi acoperi găurile bugetare cu tichetele de masă ale angajaţilor!", spun reprezentanţii sindicatului.
Salariaţii Loteriei Române pichetează Ministerul Finanţelor în perioada 5 - 8 martie. Concomitent cu acţiunile de pichetare, salariaţii care se află la locurile de muncă poartă afişe cu mesaje de protest faţă de diminuarea unor drepturi salariale.
La momentul de faţă, doar trei judeţe din România şi Capitala oferă salarii medii nete peste pragul de 5.000 de lei.
Astfel, datele oficiale INS ne arată că în Bucureşti angajaţii câştigă un salariu mediu net, adică bani în mână, de 6.000 de lei, cei din Cluj iau 5.800 de lei, în judeţul Timiş salariul mediu net a ajuns la 5.700 de lei, iar în Sibiu a fost atins pragul de 5.000 de lei.
Restul ţării este sub acest prag, iar cel mai rău este în Teleorman cu un salariu mediu net de 3.400 de lei pe lună, Vrancea 3.500 şi Hunedoara cu aproape 3.600 de lei pe lună, salariu mediu net. Dacă luăm studiile privind nevoile financiare ale unei familii din România pentru un trai decent, nu extravagant, o familie cu doi copii ar avea nevoie de vreo 9.800 de lei pe lună.
Practic, dacă ambii părinţi lucrează, doar în Bucureşti, Cluj, Timiş şi Sibiu aceştia şi-ar permite o viaţă cât de cât liniştită.
Celelalte familii din restul ţării trebuie să se descurce cum pot. Mai mult, în 24 de judeţe din ţară salariul mediu net este sub 4.000 de lei pe lună.
Discrepanţe uriaşe, la salarii, între judeţe
- doar trei judeţe şi Capitala au un salariu mediu net peste 5.000 lei
Judeţele cu salarii decente
- Bucureşti - 6.000 lei
- Cluj - 5.800 lei
- Timiş - 5.700 lei
- Sibiu - 5.000 lei
Judeţele cu cele mai mici salarii
- Teleorman - 3.400 lei
- Vrancea - 3.500 lei
- Hunedoara - 3.600 lei
Nevoia financiară pentru un trai decent
9.800 lei/ lună - familie cu doi copii.